钦定古今图书集成/理学汇编/文学典/第076卷 > 朱长文
## 钦定古今图书集成/理学汇编/文学典/第076卷 > 朱长文

按《宋史文苑传》：“长文字伯原，苏州吴人。年未冠，举进
士乙科，以病足不肯试吏，筑室乐圃坊，著书阅古。吴
人化其贤，长吏至，莫不先造请，谋政所急。士大夫过
者，以不到乐圃为耻，名动京师，公卿荐以自代者众。
元祐中，起教授于乡，召为太学博士，迁秘书省正字。
元符初，卒。哲宗知其清，赙绢百有，文三百卷，《六经》皆”
为辩说。又著《琴史》而序其略曰：“方朝廷成太平之功，
制礼作乐，比隆商、周，则是书也，岂虚文哉！”盖立志如
此。

按《苏州府志》：“长文，字伯原，其先剡人，世仕吴越。祖亿，
宋太宗朝内殿崇班、阁门祗候，知邕州，由开封府来
吴。父公绰，光禄卿，知舒州。长文方在娠，所生周夫人
梦覆锦衾，或曰：‘是生子，能文矣’。比生十岁，能属辞，读
书辄竟夕。从泰山孙复授经太学，尢邃于《春秋》。年十
九，擢嘉祐四年乙科，吏部限年未即用。公绰守彭，长”
文不俟燕归，州人荣之。既冠，授秘书省校书郎，守许
州司户参军，以坠马伤足，不肯从吏趋郊禋。公绰以
任子恩，丐长文幕官，长文推与其季从悌。丁父忧，家
居凡二十年，筑室钱氏金谷园，有山林趣，知州章岵
表曰“乐圃”，乡人遂称为乐圃先生。元祐中，起本州教
授。州有两教授，以长文故也。同举者楚州徐积、福州
陈烈，时号“三先生。”长文早岁作《东都赋》，论者谓不减
班、张太冲。其教人，先经术而后词章，授学者《春秋》《洪
范》《中庸》无虑数百。先是，范仲淹始建州学，岁久堕废。
其子纯礼以侍郎制置江、淮漕事，复请修构，长文有
力焉。吴中水灾，长文陈五浦之利，不果行。又作《救荒
议》四篇，上知州黄履行之，民赖以安。召为太学博士，
著《释问》以见意。绍圣中，除秘书省正字兼枢密院编
修文字。元符初，卒，年六十。哲宗嘉其清，赙绢百疋。所
撰《春秋通志》《书赞》《诗说》《易解》《礼记中庸解》《琴史》《苏州
续图经》《乐圃文集》。子耜，举进士，官通直郎。五世孙梦
炎，以荫授将仕郎，有《銮江吟和集》及《樵唱词》。